- Det er en stor dag. Det er den dag vi fejrer, at vi har været så mange år igennem. Hygget med vennerne. Festet, men også lavet en masse skolearbejde. Det er slutningen på et godt kapitel og starten på noget nyt, siger Silja Nygaard med et smil der strækker sig fra det ene øre til det andet. Hun afslutter 9X på Aabybro skole. Og i dagens anledning er hun klædt ud i Wonderwoman-kostume. 9. klasserne på Aabybro Skole har planlagt underholdning for de mindre klasser. Og der er smæk på. Dans, konkurrencer og en masse grin, skrål og hujen. - Det er en glædens dag. Vi skal feste og have det sjovt, lyder det fra Caroline Stark Jensen, der også ser frem til sjove timer i Fårup Sommerland og senere fest med alle skolekammeraterne. - Jeg håber bare, fremtiden er lige så god Mathias Vingaa fra 9Y på Aabybro Skole har været meget, meget glad for sin tid på skolen. Og nu er det med en smule bekymring han kigger ind i fremtiden: - Jeg håber bare det bliver lige så godt det nye. At jeg kommer til at hygge mig lige så meget, når jeg skal på efterskole, siger Mathias Vingaa. Han er også begejstret for, at man på skolen i Aabybro har kunne tale med alle. Men fremtiden er om lang tid i dag, hvor han og de andre niende klasser først og fremmest har fokus på det sociale. Fest og glade dage, før eksaminerne kommer. Jeg græder indvendigt, fordi det snart er slut Klædt ud som et monster ligesom mange andre af lærerne for niende klasse, er det en storsmilende Louise Lundsgaard, der reflekterer over, hvordan det er at skulle sige farvel til de unge mennesker, som hun har undervist, siden de var helt små. - Jeg sagde til dem på første skoledag i år, at jeg græder hver dag indvendig, fordi jeg ved det snart er slut. Men for dem, var der lang tid til sidste skoledag. Men nu kan de godt se, at det går mega stærkt, smiler klasselæren, der er sikker på at det nok skal gå de unge mennesker godt.
Onsdag fejrede de ældste skoleklasser i hele Nordjylland sidste skoledag. Der var masser af fest og farver, karameller og udklædning. Men også en smule vemod.